作者:宋之問
標題:下桂江縣黎壁
內容:放溜覿前漵，連山分上幹。江回雲壁轉，天小霧峰攢。吼沫跳急浪，合流環峻灘。欹離出漩劃，繚繞避渦盤。舟子怯桂水，最言斯路難。吾生抱忠信，吟嘯自安閒。旦別已千歲，夜愁勞萬端。企予見夜月，委曲破林巒。潭曠竹煙盡，洲香橘露團。豈傲夙所好，對之與俱歡。思君罷琴酌，泣此夜漫漫。